張天師正殿
作者：黄仲元
朝代：宋

paragraphs: 至人學道師赤松，神姿逸氣心芙蓉。
手五明扇腰雌雄，憑空架鐵超鴻濛。
玉距痕深雕鎪工，巨迹千古鎮蜍峰。
狂颶怒濤鏁魚龍，夜醒月凉水笙鏞。
騎吏無鞍鸞鶴從，朝侍玉堂朵雲紅。
天樂隠隠聲徹空，俗耳可聞不可逢。
渺視齊州等蠛蠓，滄海有時揚塵風。
獨此瓊館留人封，神仙之說非夢夢。
士民尸祝社稷同，椒醑鞠𦜕瓜棗供。
余非紫陽山人翁，若爲詩之銘新宮。